คลังเร่งรัฐวิสาหกิจเบิกงบลงทุนดันเศรษฐกิจ
เร่งเบิกจ่ายงบลงทุนรัฐวิสาหกิจดันเศรษฐกิจติดปัญหา เนื่องจากโครงการของ รฟท. และ ทอท. ก่อสร้างล่าช้า
19 เม.ย. 2562

เร่งเบิกจ่ายงบลงทุนรัฐวิสาหกิจดันเศรษฐกิจติดปัญหา เนื่องจากโครงการของ รฟท. และ ทอท. ก่อสร้างล่าช้า
นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ผลการเบิกจ่ายงบลงทุนในปี 2562 ของรัฐวิสาหกิจ 45 แห่ง ที่ สคร. กำกับดูแลโดยตรง สิ้นสุดเดือนก.พ. 2562 มีผลการเบิกจ่ายงบลงทุนสะสมจำนวน 5.16 หมื่นล้านบาท หรือคิดเป็น 62% ของแผนการเบิกจ่ายสะสม
ทั้งนี้ รัฐวิสาหกิจส่วนใหญ่สามารถเบิกจ่ายงบลงทุนได้ตามเป้าหมาย แต่ผลการเบิกจ่ายงบลงทุนที่ค่อนข้างต่ำมีสาเหตุหลักจากการเบิกจ่ายที่ล่าช้าต่อเนื่องของโครงการรถไฟความเร็วสูงไทย – จีน ระยะที่ 1 ของการรถไฟแห่งประเทศไทย (รฟท.) และโครงการพัฒนาท่าอากาศยานสุวรรณภูมิ (ปีงบประมาณ 2554 - 2560) ของบริษัท ท่าอากาศยานไทย (ทอท.)




สำหรับ การเบิกจ่ายงบลงทุนสะสมของรัฐวิสาหกิจ 45 แห่ง 5.16 หมื่นล้านบาท แบ่งเป็นการเบิกจ่ายของรัฐวิสาหกิจปีงบประมาณ 34 แห่ง ที่เบิกจ่ายได้ 3.55 หมื่นล้านบาท หรือคิดเป็น 52% ของแผนการเบิกจ่ายงบลงทุนสะสม 5 เดือน (ตั้งแต่เดือนต.ค. 2561 - ก.พ. 2562
ขณะที่การเบิกจ่ายของรัฐวิสาหกิจ ปีปฏิทิน 11 แห่ง เท่ากับ 1.61 หมื่นล้านบาท หรือคิดเป็น 111% ของแผนการเบิกจ่ายงบลงทุนสะสม 2 เดือน (ตั้งแต่เดือนม.ค. 2562 - ก.พ. 2562)